C 278/27

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 278/09)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījumu apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“PIADINA ROMAGNOLA” / “PIADA ROMAGNOLA”

ES Nr.: PGI-IT-1067-AM01 – 12.11.2020

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Consorzio di Promozione e Tutela della Piadina Romagnola (Piadina Romagnola popularizēšanas un aizsardzības apvienība) Piazza L. Tosi 4 47923 Rimini Itālija

Tālr. +39 0541760227

Fakss +39 0541791734

Mob. tālr. +39 3661136514

E-pasts: consorziopiadinaromagnola@pec.it

Apvienību Consorzio di Promozione e Tutela della Piadina Romagnola veido produkta “Piadina Romagnola” ražotāji, un tai ir tiesības iesniegt grozījuma pieteikumu saskaņā ar Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktu.

2. Dalībvalsts vai trešā valsts

Itālija

3. Specifikācijas punkts, uz kuru attiecas grozījums

☐ Produkta nosaukums

☒ Produkta apraksts

☐ Ģeogrāfiskais apgabals

☐ Izcelsmes apliecinājums

☒ Ražošanas metode

☐ Saikne

☒ Marķējums

☒ Cits (pārbaudes)

4. Grozījuma veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu

☐ Ar reģistrētu ACVN vai AĢIN produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts

5. Grozījums vai grozījumi

Produkta apraksts

— Specifikācijas 2. punkta daļa, kurā aprakstīts produkts: Produktu “Piadina Romagnola” / “Piada Romagnola” gatavo no mīksto kviešu miltiem, kas sajaukti ar ūdeni, taukiem, sāli un, ja vajadzīgs, dažām citām sastāvdaļām. Produktu piedāvājot tirdzniecībā, tam ir balta vai ziloņkaula krāsa ar raksturīgiem dažāda lieluma un toņu dzintarkrāsas plankumiem uz abām pusēm. Tam ir izteikta garša un raksturīga smarža, kas atgādina tikko no krāsns izņemtu maizi. ir izteikta šādā redakcijā: Produktu “Piadina Romagnola” / “Piada Romagnola” gatavo no kviešu miltiem vai plēkšņu kviešu (farro) miltiem, kas sajaukti ar ūdeni, taukiem, sāli un, ja vajadzīgs, dažām citām sastāvdaļām. Produktu piedāvājot tirdzniecībā, tam ir ziloņkaula balta krāsa vai tumša dzintarkrāsa ar raksturīgiem dažāda lieluma un toņu dzintarkrāsas plankumiem uz abām pusēm. Tam ir izteikta garša un raksturīga smarža, kas atgādina tikko no krāsns izņemtu maizi. Ar šo grozījumu izmantotajām sastāvdaļām pievieno citu veidu miltus, tādējādi ietekmējot arī ražošanas metodi.

— Patērētāji augstu vērtē plēkšņu kviešu (farro) miltus, arī to zemā lipekļa satura dēļ, un tos bieži izmanto piadine pagatavošanā. Par to liecina vēsturiski avoti, kuros milti minēti vispārīgi. Plēkšņu kvieši (farro) ir viens no visagrāk audzētajiem graudaugiem (zināmi Itālijā kopš romiešu laikiem). Citu veidu miltu — cieto kviešu miltu — izmantošana ļauj paplašināt izejvielu izvēli, iekļaujot arī graudus, kuriem veikta tradicionālā ģenētiskā selekcija un kuri pazīstami arī kā senie — gan cieto, gan mīksto kviešu — graudi.

— Šāda veida miltu pievienošana ietekmē gatavā produkta izskatu, jo īpaši tā krāsu, kas tāpēc ir aprakstīta precīzāk, pievienojot vārdus “tumša dzintarkrāsa”. Šis grozījums attiecas uz vienotā dokumenta 3.2. un 5. punktu.

Ražošanas metode

— Produkta specifikācijas 5. punktā ir uzskaitītas šādas obligātās sastāvdaļas: Obligātās sastāvdaļas 1 000 gramiem mīksto miltu mīklas: mīksto kviešu milti; ūdens: viendabīgas mīklas iegūšanai vajadzīgais daudzums; sāls: ne vairāk par 25 gramiem; tauki: cūku tauki un/vai olīveļļa un/vai augstākā labuma neapstrādāta olīveļļa, nepārsniedzot 250 gramus. Šis saraksts ir papildināts šādi: Obligātās sastāvdaļas 1 000 gramiem mīksto kviešu miltu vai plēkšņu kviešu (farro) miltu: kviešu milti vai plēkšņu kviešu (farro) milti; ūdens: viendabīgas mīklas iegūšanai vajadzīgais daudzums; sāls: ne vairāk par 25 gramiem; tauki: cūku tauki un/vai olīveļļa un/vai augstākā labuma neapstrādāta olīveļļa, nepārsniedzot 250 gramus. Ar šo grozījumu sastāvdaļām pievieno cita veida kviešu miltus un plēkšņu kviešu (farro) miltus. Grozījuma pamatojums ir izklāstīts iedaļā par produkta aprakstu, kas ir cieši saistīts ar ražošanas metodi. Šis grozījums attiecas arī uz vienotā dokumenta 3.3. punktu.

— Produkta specifikācijas 5. punktā iekļautajam fakultatīvo izejvielu sarakstam pievieno šādu tekstu: svaigs vai ultrasterilizēts govs piens: ne vairāk par 300 mililitriem; ziedu medus: ne vairāk par 20 gramiem; tauki: kopējā tauku daļa var ietvert arī saulespuķu eļļu, bet tikai tad, ja to izmanto kopā ar neapstrādātu augstākā labuma olīveļļu un ja tās daudzums ir mazāks par minētās olīveļļas daudzumu. Daudzi ražotāji pamatsastāvdaļām pievieno citas sastāvdaļas, lai savu produktu padarītu personiskāku, līdzīgi kā tas tika darīts tad, kad produkts vēl lielākoties tika gatavots mājās un katra ģimene vai maza mēroga ražotājs pamatrecepti nedaudz pielāgoja; tas tagad ir atspoguļots specifikācijā. Piens un medus ir visplašāk izmantotās sastāvdaļas, kas visbiežāk minētas vēsturiskajos dokumentos. Šis grozījums ļaus lielākam skaitam ražotāju — no kuriem lielākā daļa, bet ne visi ir ļoti nelieli uzņēmumi — sākt ar AĢIN “Piadina Romagnola” apzīmētā produkta ražošanu, jo receptes, ko tie ir izmantojuši jau ilgu laiku, ir saskaņotas ar produkta specifikāciju un AĢIN kontroles sistēmu. Iespēja izmantot saulespuķu eļļu mazākā daudzumā nekā neapstrādātu augstākā labuma olīveļļu, lai nemainītu specifikācijas būtību, pamatā ir pievienota tehnisku iemeslu dēļ, jo saulespuķu eļļa padara produktu mīkstāku un līdz ar to — vieglāk veltnējamu. Piadina veltnīši ir ļoti iecienīti patērētāju vidū, jo tos var baudīt dažādos veidos. Šis grozījums attiecas arī uz vienotā dokumenta 3.3. punktu.

— Visbeidzot, noteikums, kas norāda gatavošanas temperatūru: Gatavošanas temperatūra ir no 200 līdz 250 °C, un produkts pannā nedrīkst palikt ilgāk par 4 minūtēm. ir izteikta šādā redakcijā: Gatavošanas temperatūra ir no 150 līdz 300 °C, un produkts pannā nedrīkst palikt ilgāk par 4 minūtēm. Šo grozījumu pamatā ir vairāki tehniski iemesli. Izmantotās pannas ir dažāda izmēra, un dažkārt tās ir pakļautas gaisa plūsmām, kas var ietekmēt temperatūru. Arī tikko pagatavoto un tādējādi auksto produktu ievietošana pannā cepšanai var izraisīt temperatūras svārstības. Tāpēc temperatūras diapazons būtu jāpaplašina, lai gan vidējā temperatūra saglabāsies sākotnēji noteikto vērtību robežās. Būtu jānorāda, ka šīs izmaiņas produkta gatavošanas veidā nekādi neietekmē noteikumus par ražošanas metodi, kuri saglabājas tādi, kādi paredzēti spēkā esošajā specifikācijā. Šis grozījums attiecas arī uz vienotā dokumenta 3.4. punktu.

Marķējums

Produkta specifikācijas 8. punktā ir izklāstīti marķēšanas un iepakošanas noteikumi.

— Marķēšanas noteikumiem, arī attiecībā uz krāsām, kas jāizmanto produkta logotipam, pievieno šādu teikumu: Attēls var būt melnbalts, ja melnā un baltā ir vienīgās etiķetē izmantotās krāsas. Grozījuma mērķis ir ļaut ražotājiem drukāt melnbaltas etiķetes, lai tiem atvieglotu produkta “Piadina Romagnola” tirdzniecību. Šis grozījums attiecas arī uz vienotā dokumenta 3.6. punktu.

— Papildus tam šāds specifikācijas noteikums attiecībā uz marķējumā iekļaujamo formulējumu: Ja vismaz trīs no šādiem ražošanas procesa posmiem veikti manuāli: mīklas sagatavošana, sadalīšana porcijās, izveltnēšana un cepšana, un ja nav pilnīgi aizdarīta iepakojuma, logotipam var pievienot norādi “tradicionāls ar rokām gatavots produkts”, kurai jāizmanto tāds pats fonts, krāsa un izmērs kā vārdam “Romagnola”. ir izteikts šādā redakcijā: Ja tiek izmantots ražošanas process, kurā sadalīšana porcijās un cepšana tiek veikta ar rokām, un ja netiek izmantots pilnīgi aizdarīts iepakojums, blakus logotipam var būt norāde “tradicionāls ar rokām gatavots produkts”, kurai jāizmanto tāds pats fonts, krāsa un izmērs kā vārdam “Romagnola”. Jāņem vērā, ka specifikācija jau ļauj izmantot formulējumu “tradicionāls ar rokām gatavots produkts” daudzajiem mikrouzņēmumiem, kas darbojas izcelsmes apgabalā (kioskiem un dažādiem maziem veikaliem, kuri pārdod neiepakotu piadine tieši patērētājiem), lai atbalstītu šāda veida maza apjoma ražošanu. Darbības, ko šie uzņēmumi veic ar rokām, parasti ir tikai sadalīšana porcijās un cepšana, savukārt izveltnēšanas posmā bieži izmanto mehāniskas iekārtas, lai paātrinātu ražošanas procesu. Tā kā šis procesa posms ar rokām tiek veikts tikai daļēji, norāde par izveltnēšanu būtu jāsvītro, lai izvairītos no pārpratumiem, taču ražotājiem joprojām būtu jāļauj izmantot šo formulējumu ar nosacījumu, ka sadalīšana porcijās un cepšana joprojām tiek veikta tikai ar rokām.

— Visbeidzot, grozījums attiecībā uz marķēšanu ļauj izmantot šādu formulējumu: Ja produkta “Piadina Romagnola” / “Piada Romagnola” biezums ir 4–8 mm, etiķetē var būt vārdi “spessa” vai “la spessa” [biezs]. Šis grozījums ļauj bez slavinoša nolūka norādīt konkrētu produkta īpašību, lai uzsvērtu atšķirību starp diviem specifikācijā paredzētajiem veidiem (produkta “Piadina Romagnola” klasisko un alla Riminese paveidu) un informētu patērētājus, kad tie veic pirkumu. Šis grozījums attiecas arī uz vienotā dokumenta 3.6. punktu.

Cits: pārbaudes

Produkta specifikācijas 7. punkts, kurā norādīta struktūra, kas atbild par produkta atbilstības specifikācijas prasībām pārbaudi, ir izteikts citā redakcijā, lai to saskaņotu ar Regulas (ES) Nr. 1151/2012 7. panta g) punktu.

VIENOTAIS DOKUMENTS

“PIADINA ROMAGNOLA” / “PIADA ROMAGNOLA”“”

ES Nr.: PGI-IT-1067-AM01 – 12.11.2020

ACVN ( ) AĢIN (X)

1. Nosaukums

“Piadina Romagnola” / “Piada Romagnola”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Piadina Romagnola” / “Piada Romagnola” apzīmē mīklas izstrādājumu, ko iegūst, apstrādājot un pēc tam cepot uz plātēm mīklu, kas iemīcīta, izmantojot miltus, taukus un, ja vajadzīgs, dažas citas sastāvdaļas.

Produktu piedāvājot tirdzniecībā, tam ir apļa forma, ziloņkaula balta krāsa vai tumša dzintarkrāsa ar raksturīgiem dažāda lieluma un toņu dzintarkrāsas plankumiem uz abām pusēm Tam ir izteikta garša un raksturīga smarža, kas atgādina tikko no krāsns izņemtu maizi.

Produktam “Piadina Romagnola” / “Piada Romagnola” raksturīgas šādas fizikālās īpašības:

forma: neregulāri apaļa;

izmēri:

— diametrs 15–25 cm, bet variantam alla Riminese — 23–30 cm,

— biezums 4–8 milimetri, bet variantam alla Riminese — līdz 3 milimetriem;

ārējais izskats: virsa viļņota un neregulāra ar dzintarkrāsas plankumiem vai dažāda lieluma uzpūtumiem, kas radušies cepšanas laikā;

organoleptiskās īpašības: izteikta garša un raksturīga smarža, kas atgādina tikko no krāsns izvilktu maizi.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Produkta “Piadina Romagnola” / “Piada Romagnola” ražošanai paredzēts izmantot turpmāk uzskaitītos produktus.

3.3.1. Obligātās sastāvdaļas 1 000 gramiem mīksto kviešu miltu vai plēkšņu kviešu (farro) miltu: kviešu milti vai plēkšņu kviešu (farro) milti; ūdens: viendabīgas mīklas iegūšanai vajadzīgais daudzums; sāls: ne vairāk par 25 gramiem; tauki: cūku tauki un/vai olīveļļa un/vai augstākā labuma neapstrādāta olīveļļa, nepārsniedzot 250 gramus.

3.3.2. Fakultatīvās sastāvdaļas 1 000 gramiem mīksto kviešu miltu vai plēkšņu kviešu (farro) miltu: irdinātāji: nātrija hidrogēnkarbonāts, dinātrija difosfāts, kukurūzas vai kviešu ciete, nepārsniedzot 20 gramus; svaigs vai ultrasterilizēts govs piens: ne vairāk par 300 mililitriem; ziedu medus: ne vairāk par 20 gramiem; tauki: kopējā tauku daļa var ietvert arī saulespuķu eļļu, bet tikai tad, ja to izmanto kopā ar neapstrādātu augstākā labuma olīveļļu un ja tās daudzums ir mazāks par minētās olīveļļas daudzumu. Konservantu, aromātvielu un/vai pārtikas piedevu izmantošana ir aizliegta.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ģeogrāfiskajā apgabalā jānoris visiem ražošanas posmiem, un tie ir šādi:

mīklas sagatavošana (sastāvdaļas mīcot maisa ar ūdeni, līdz iegūst mīklu);

sadalīšana porcijās (mīklu ar rokām vai mehanizēti sadala klaipos vai lodītēs);

izveltnēšana (mīklas klaipu vai lodīšu saplacināšanu “Piadina Romagnola” jeb “Piada Romagnola” veidošanai veic vienīgi mehanizēti vai ar rokām);

cepšana (cepšanu veic, termiski apstrādājot abas mīklas plāceņa puses. Plāceni apvērš mehanizēti vai ar rokām. Gatavošanas temperatūra ir no 150 līdz 300 °C, un produkts pannā nedrīkst palikt ilgāk par 4 minūtēm;

atdzesēšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Apstrādes un iepakošanas darbības jāveic nepārtraukti, lai atdzesētais produkts nezaudētu savu konsistenci. Produkta turēšana tiešā saskarē ar gaisu ilgāk par laiku, kāds vajadzīgs tā dabiskajai atdzesēšanai, nelabvēlīgi ietekmē tā raksturīgās organoleptiskās īpašības, jo tas sažūst un sacietē.

Tirdzniecībā produktu “Piadina Romagnola” / “Piada Romagnola” piedāvā, ietītu pārtikas produktiem izmantojamos papīra apvalkos vai audeklā — tūlītējam patēriņam —, vai arī pārtikas produktiem piemērotos un pilnīgi aizdarītos un aizzīmogotos maisiņos — vēlākai patērēšanai.

Iesaiņošana pārtikas produktiem piemērotos un pilnīgi aizdarītos un aizzīmogotos maisiņos vēlākai patērēšanai novērš ne tikai organoleptisko īpašību pasliktināšanos, bet arī ārējās vides iedarbības sekas, jo īpaši kaitējumu, ko nodara iespējamie miltu kaitēkļu (it sevišķi tā saukto miltu kožu) uzbrukumi.

3.6. Ar reģistrēto nosaukumu apzīmētā produkta marķēšanas īpašie noteikumi

Uz katra ar AĢIN “Piadina Romagnola” / “Piada Romagnola” apzīmētā produkta iepakojuma ar skaidriem, neizdzēšamiem un labi salasāmiem drukātiem burtiem jānorāda šādi dati:

— ES logotips,

— nosaukums “Piadina Romagnola” vai “Piada Romagnola”, kam seko vārdi “Indicazione Geografica Protetta” [aizsargāta ģeogrāfiskās izcelsmes norāde] vai attiecīgais akronīms “IGP” [AĢIN],

— produkta logotips.

Uz produkta paveida “Piadina Romagnola” / “Piada Romagnola”alla Riminese iepakojuma obligāti jāpievieno vārdi “alla Riminese” ar skaidriem, neizdzēšamiem un labi salasāmiem drukātiem burtiem, kuru lielums ir tāds pats kā nosaukuma “Piadina Romagnola” vai “Piada Romagnola” burtu lielums, lai patērētājam nodrošinātu lielāku skaidrību.

Logotips ir šāds:

Izmanto brūnas krāsas 724 C toni un bēšas krāsas 728 C toni. Attēls var būt melnbalts, ja melnā un baltā ir vienīgās etiķetē izmantotās krāsas.

Ja produktu tieši un ekskluzīvi pārdod ražotājs pats, tad iepriekš minētās norādes un logotipu var piestiprināt blakus tirdzniecības vietas nosaukuma izkārtnei. Burtiem, ar kuriem norāda nosaukumu ““Piadina Romagnola” IGP” vai ““Piada Romagnola” IGP” vai citus datus, kas paredzēti šajā dokumentā, jābūt izvietotiem vienā un tajā pašā redzes laukā un rakstītiem ar skaidriem, salasāmiem, neizdzēšamiem un pietiekami lieliem burtiem, lai tie izceltos uz pārējā fona un lai tos varētu skaidri atšķirt no pārējām norādēm un/vai attēliem.

Turklāt uz etiķetes līdztekus uzņēmumu nosaukumiem un zīmoliem var būt citas fakultatīvas norādes garantijas sniegšanai patērētājam un/vai uzturvērtības dati, ja vien tie nav cildinoši un nemaldina pircēju. Ja produkta “Piadina Romagnola” / “Piada Romagnola” biezums ir 4–8 mm, etiķetē var būt vārdi “spessa” vai “la spessa” [biezs]. Produktam, kas paredzēts starptautiskiem tirgiem, norādi “indicazione geografica protetta” var izmantot, pārtulkojot to attiecīgās galamērķa valsts valodā.

4. Ģeogrāfiskā apgabala īsa definīcija

Produkta “Piadina Romagnola” / “Piada Romagnola” gatavošanas un iepakošanas apgabalā ietilpst Romaņjas [Romagna] vēsturiskā teritorija, proti, visa Rimini [Rimini], Forli-Čezēnas [Forlì Cesena], un Ravennas [Ravenna] provinces teritorija un šādu Boloņas [Bologna] provinces pašvaldību teritorija: Borgo Tossignano, Casalfiumanese, Castel del Rio, Castel Guelfo, Castel San Pietro, Dozza, Fontanelice, Imola un Mordano.

5. Saikne ar ģeogrāfisko apgabalu

Romaņjas teritorija aizņem Emīlijas-Romaņjas [Emilia-Romagna] reģiona austrumpuses apgabalu. Šis apgabals plešas no Adrijas jūras piekrastes austrumos līdz robežai ar Boloņas provinci rietumos un no Markes [Marche] reģiona robežas dienvidos līdz robežai ar Ferrāras [Ferrara] provinci ziemeļos. Apgabalā valda mērens subkontinentāls klimats, kas mainās, mainoties augstumam virs jūras līmeņa un attālumam no jūras krasta. Kaut arī Romanjas klimats pārāk neatšķiras no pārējās Ziemeļitālijas klimata, tam ir savas īpatnības, kas ir saistītas ar pakāpenisko līdzenuma joslas sarukumu.

Produkta “Piadina Romagnola” / “Piada Romagnola” ražošana un patērēšana Romaņjā vēsturiski izplatījās kā alternatīva maizei, kuras pieejamība bija ierobežota, un nostiprinājās kā “romaņiešu [Romagnoli] nacionālā maize” — šādu nosaukumu tai piešķīris slavenais romaņiešu dzejnieks Giovanni Pascoli.

Šādas tradīcijas un īpašo gatavošanas paņēmienu nostiprināšanās gadsimtu gaitā bija par pamatu tam, ka pagājušā gadsimta septiņdesmitajos gados “Piadina Romagnola” / “Piada Romagnola” sāka ražot pēc mājamatniecības paņēmieniem nelielās tirdzniecības vietās (kioskos), kur to pēc tam turpat pārdeva.

Tas, ka Romaņjā visur un plaši ir izplatīti kioski, kuros ražo un pārdod plāceņus tūlītējam patēriņam, ir raksturīga šā apgabala īpašība, kas labi pazīstama gan tās iedzīvotājiem, gan tūristiem, un uz šādas mājražošanas pamata vēlāk aizsākās “Piadina Romagnola” / “Piada Romagnola” ražošana un iepakošana vēlākam patēriņam.

“Piadina Romagnola” / “Piada Romagnola” gatavošanā jāņem vērā Romaņjā pārmantotie ražošanas paņēmieni, kas piešķir produktam tipiskās īpašības. Sastāvdaļu maisīšanā būtu jāievēro precīza secība; mīkla nebūtu jāapstrādā pārāk ilgi, un jāpanāk, ka tai ir tāda konsistence, kas ļauj to izveltnēt; tā jācep norādītajā temperatūrā un norādīto laiku, vajadzīgajos brīžos rūpīgi apvēršot plāceni uz cepamās plātes, lai produkts iegūtu 3.2. punktā aprakstītās īpašības.

Šāds rūpīgums, kas izveidojies vietējo ražotāju zināšanu un ilgās pieredzes rezultātā, piešķir produktam “Piadina Romagnola” / “Piada Romagnola” tam raksturīgās īpašības, kuras nav mainījušās kopš tā ražošanas sākuma un kuras ļāvušas laika gaitā saglabāt tā reputāciju.

“Piadina Romagnola” / “Piada Romagnola” ir vistipiskākais Romaņjas vietējais produkts. To tur var sastapt visur: Romaņjas pilsētu un ciematu ielās esošajos raksturīgajos krāsainajos kioskos, kuros to gatavojušas piadinare [piadina cepējas], restorānos un specializētos veikalos un pārtikas uzņēmumos. “Piadina Romagnola” / “Piada Romagnola” ir tik slavens, ka to pazīst tālu aiz reģiona robežām.

“Piadina Romagnola” / “Piada Romagnola” ir produkts, kas iegūts no mīklas, kura sastāv no miltiem, ūdens, sāls, taukiem un dažām fakultatīvām sastāvdaļām un apstrādāta pēc senas tradīcijas. Produktam ir apļa forma, tas ir ziloņkaula baltā krāsā līdz tumšā dzintarkrāsā ar raksturīgiem dažāda lieluma un toņu dzintarkrāsas plankumiem abās pusēs, tam piemīt aromātiska garša un raksturīga smarža, kas atgādina tikko no krāsns izņemtu ceptu maizi.

“Piadina Romagnola” / “Piada Romagnola” reputācija ir cieši saistīta ar vēsturi, vietējām tradīcijām un pat ar vietējām valodas īpatnībām un tautas ticējumiem.

Termins piada kļuva par oficiālu vārdu, pateicoties dzejniekam Giovanni Pascoli — viņš pārtulkoja itāļu valodā romaņiešu vārdu piè. Kādā savā nelielā dzejolī, kas kļuvis slavens, dzejnieks cildina piadina — senu pārtikas produktu, kas ir “gandrīz tik sens kā cilvēks”, un nosauc to par “romaņiešu nacionālo maizi”, tādējādi radīdams nedalāmu vārdu pāri — Piadina un Romagna.

Daudzos darbos, kas bieži vien ir monogrāfijas, ir dokumentāri aprakstītas “Piadina Romagnola” īpašības, apliecinot tā sākotnējo izcelsmi ar vēsturiskiem avotiem, sīki aprakstot starpību starp abiem produkta veidiem un vairojot produkta pazīstamību ar ieteikumiem tā gatavošanai un padomiem par to, ar kādiem produktiem kopā tas patērējams. 1913. gadā periodiskajā izdevumā “Il Plaustro” kāda raksta autors Antonio Sassi definē piadine kā “tradicionālus un garšīgus romaņiešu plāceņus”.

Zanichelli izdevniecībā 1996. gadā izdotajā Adelmo Masotti vārdnīcā “Vocabolario Romagnolo Italiano”, piada definēta kā “Romaņjai tipisks, plāns neraudzētas kviešu maizes plācenis, kas cepts karstā māla traukā”.

Ir dažādi literatūras citāti, kuros aprakstīts, ka “Piadina Romagnola” / “Piada Romagnola” no piadina alla Riminese paveida atšķiras pēc plāceņa diametra un biezuma. Piemēram var minēt Graziano Pozzetto publikācijas “Tradicionālais “Piadina Romagnola”” [La Piadina Romagnola Tradizionale], Panozzo Editore, Rimini, 2005, un “Romaņjas virtuve” [Cucina di Romagna], Ed. Franco Muzzio, 2004, kur aprakstīta starpība starp abiem šā produkta paveidiem.

Kādā 2004. gada publikācijā “Piadina Romagnola” / “Piada Romagnola” recepte pirmo reizi izklāstīta arī arābu, franču, angļu, japāņu, ķīniešu, krievu, spāņu un vācu valodā.

Nosaukums “Piadina Romagnola” / “Piada Romagnola” daudzkārt citēts gastronomiskos izdevumos un rokasgrāmatās.

Ceļvedī “Itālieši pie galda — gastronomijas ceļvedis” [Italia a tavola – Guida Gastronomica] (Touring Club italiano, 1984, 30. lpp.,), nodaļā ar nosaukumu “Kādreizējie tautas iecienītie ēdieni kļūst par populāriem šodienas patēriņa produktiem” minēts un aprakstīts produkts “Piadina Romagnola” / “Piada Romagnola”. Rakstā uzskaitītas tā ražošanai izmantotās sastāvdaļas, tā patērēšanas veidi — sagriezts šķēlēs, pildīts un salocīts —, kā arī aprakstīta tā raksturīgā plakana plāceņa forma.

Tūrisma ceļvedī “Gastronomiskais tūrisms Itālijā” [Turismo gastronomico in Italia] (Touring club italiano, 2001, 367.–368. lpp.), iedaļā par Emīlijas Romaņjas reģionu pēc nelielas iepazīstināšanas ar Rimini provinci minēta ar sālītiem gaļas produktiem un sieru pildīts “Piadina Romagnola” / “Piada Romagnola” kā provincē iecienītākais ēdiens.

Grāmatā “Romaņja — ceļojums pa Itālijas reģioniem” [Romagna – viaggio attraverso le regioni italiane] (Finintenet S.p.A, 2002, 53. lpp.), nodaļā ar nosaukumu “Rimini — Piadina valstība” [Rimini, il regno della Piadina] aprakstīts produkts “Piadina Romagnola” / “Piada Romagnola”, tā pagatavošana un ēšana, proti, ar siera vai sālītas gaļas produktu pildījumu.

Produkts “Piadina Romagnola” / “Piada Romagnola” pieminēts arī valsts televīzijas kanālu raidījumos. Piemēram var minēt televīzijas raidījumu “Zemes un garšas” [Terra e Sapori], ko 2008. gada 18. jūlijā kanāls RAI pārraidīja ar nosaukumu “Emīlija Romaņja — Piadina noslēpumi” [Emilia Romagna: i segreti della Piadina], sniedzot dokumentālu ieskatu par produkta “Piadina Romagnola” / “Piada Romagnola” sastāvdaļām, recepti un pagatavošanas veidiem.

Visbeidzot, Romaņjā jau ilgu laiku norisinās produktam “Piadina Romagnola” / “Piada Romagnola” veltīti notikumi, gastronomijas konkursi un pasākumi.

Kopš 1993. gada Cervia pilsētā Ravennas provincē, katru gadu notiek pasākums “Piadina d’Autore”, kurā piešķir prēmiju par labāko piadina, kas ražota apgabala kioskos.

Kopš 1998. gada Santarcagelo di Romagna notiek pasākums “Palio della Piadina”, kura mērķis ir saglabāt šā Romaņjas gastronomijas autentiskā produkta tradīciju.

Kādā rakstā, kas publicēts 2009. gada 6. jūlijā, paziņots par prēmijas piešķiršanu par labāko piadina: “Vislabākā piadina: piešķirta prēmija par izcilāko Romaņjai raksturīgā produkta recepti” [La miglior Piadina: assegnato il premio della ricetta romagnola per eccellenza].

Publicēts preses paziņojums par 2010. gada prēmiju ““Piadina Romagnola” prēmija, labākā piadina 2010” [Premio Piadina Romagnola, miglior piadina 2010]. Nesenāko pasākumu vidū minami:

“Piadina kāzas” [Lo Sposalizio della Piadina], kas 2002. gadā aizsācies Cesena ar mērķi cildināt “Piadina Romagnola” / “Piada Romagnola” tradīciju,

“Piadina Days” — pasākums, kuru kopš 2010. gada organizē kā daļu no Emīlijas-Romaņjas reģiona vīna un pārtikas produktu festivāla “Wine Food Festival”, kad 2 dienas tiek pavadītas piadina veltītos pasākumos, izrādēs, koncertos un degustācijās visā Romaņjas apgabalā.

Atsauce uz specifikācijas publikāciju

Ministrija ir sākusi valsts iebildumu procedūru, ar ACVN “Piadina Romagnola” / “Piada Romagnola” apzīmētā produkta specifikācijas grozījuma pieteikumu 2020. gada 1. oktobrī publicējot Itālijas Republikas Oficiālā Vēstneša [Gazzetta Ufficiale della Repubblica Italiana] 243. numurā.

Produkta specifikācijas pilnais teksts pieejams tīmekļa vietnē http://www.politicheagricole.it/flex/cm/pages/ServeBLOB.php/L/IT/IDPagina/3335

vai arī

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.